“ የግንቦት ሰባት ቡድን ዓላማ ሀገር ማተራመስ ነው!”-የቡድኑ አባላት
“ራሱን አርበኞች ግንቦት ሰባት ብሎ የሚጠራው ቡድን ዓላማ ሀገር ማተራመስ ነው”-እጃቸውን የሰጡ የቡድኑ አባላትእራሱን የአርበኞች ግንቦት ሰባት ብሎ የሚጠራው ቡድን ኢትዮጵያን የማተራመስ ዓላማ ያለውና የሻዕቢያን ተልዕኮ የሚያስፈጽም መሆኑን በቅርቡ እጃቸውን ለኢትዮጵያ መከላከያ ሰራዊት የሰጡ የቡድኑ አባላት ገለጹ።ከቡድኑ አባላት መካከል የጋንታ መሪ የነበረው አዘናው ንጉሴ እንደገለጸው፤ ቡድኑ በውጭ ሃገራት ተደላድለው የሚኖሩ መሪዎችንና የሻዕቢያን ተልዕኮ ከማስፈጸም የዘለለ ዓላማ የለውም።የአርበኞች ግንቦት ሰባት ቡድን ፍላጎት አባላቱን ለጥፋት በማሰማራት የቡድኑ መሪዎች በውጭ አገር የሚመሩትን የተደላደለ ኑሮ ከማሳካት ውጭ እዚሀ ግባ የሚባል የትግል ዓላማም እንዳላየበት አስረድቷል ።ተስፋሁን ፋንታ የተባለ ሌላው የቡድኑ የጋንታ መሪ በበኩሉ "የቡድኑ ዓላማ የሻዕቢያን መንግስት ኢትዮጵያን የማተራመስና የሽብር ተግባር ማስፈጸም ነው" ብሏል።"በመልካም አስተዳደር ጉድለቶች በስሜት ተገፋፍቼ ወደ አሸባሪው ቡድን  ከአራት ዓመታት በፊት የተቀላቀልኩበት ቀን ሳስበው ያንገብገበኛል" ያለው ደግሞ በረከት ካሳ የተባለው የቡድኑ አባል ነው።በዚህ ቆይታውም ከስቃይና ከእንግልት ውጭ ያተረፈው አንድም መልካም ነገር እንደሌለም ይገልጻል።የምዕራባዊ ትግራይ ፖሊስ ጽሕፈት ቤት ኃላፊ ተወካይ ኮማንደር ኃይለ ኪዳነ ማርያም እንደገለጹት፤ ከግንቦት 27 እሰከ ሰኔ ሁለት 2009 ዓመተ ምህረት ባሉት አምስት ቀናት የጥፋት ቡድኑ ከፍተኛ አመራሮችን ጨምሮ 48 ታጣቂዎች በቡድንና በተናጠል በመግባት ለኢፌዲሪ መከላከያ ሰራዊት እጃቸውን  ሰጥተዋል።የጥፋት ቡዱኑ ሦስት የማእከላዊ ኮሚቴ አባላት የነበሩትን ዘገየ ሺበሺ፣ታድሎ ዓለሙና ቴዎድሮስ ሙሉጌታ የተባሉትን አመራሮች ጨምሮ 22 ታጣቂዎች በአንድ ላይ በመግባት እጃቸውን መስጠታቸውንም አስታውቀዋል።"ቀሪዎቹ 26 ታጣቂዎች ደግሞ በተናጠልና በቡድን በመሆን በሰላም እጃቸውን ለኢትዮጵያ መከላከያ ሰራዊት ሰጥተዋል" ብለዋል።ወደ ኢትዮጵያ ከገቡበት ቀን ጀምሮም አስፈላጊው እንክብካቤና ወንድማዊ ፍቅር እንዳልተለያቸው ኮማንደሩ ገልጸዋል።ባለፉት አስራ አንድ ወራት የጥፋት ቡድኑ አባላት የነበሩ 164 ታጣቂዎች የሻዕቢያን የጥፋት ተልዕኮ አንፈፅምም በማለት ለኢፌዲሪ መከላከያ ሰራዊት በሰላም እጃቸውን መስጠታቸውን ከዞኑ ፖሊስ ጽህፈት ቤት የተገኘው መረጃ ያመለክታል-(ኢዜአ)።